Die Taigagaai (Perisoreus infaustus) is ’n klein gaai met ’n groot verspreidingsgebied in die naaldboomwoude van Noord-Eurasië. Taigagaaie word sowat 30 cm lank en hul vlerkspan is sowat 40 cm. Hulle weeg tussen 75 en 90 g. Mannetjies en wyfies lyk dieselfde. Die volwasse voëls is grysbruin, met ’n donkerbruin kop, bleker voorkop en dowwe geel bors. Die lyf is gelerig en die ken en keel grys. Die snawel en pote is swart. Oor die geheel is hulle baie vaal en dit beskerm hulle teen hul vyande in die woudomgewing. Die vere is baie sag en donserig om hulle in die winter teen uiterse koue te beskerm. Hulle verveer een keer per jaar, van middel Junie tot middel September. ’n Voël kan tot 20 jaar oud word, hoewel die gemiddelde ouderdom 7,1 jaar is. Soos hul naam aandui, kom die voëls in die taiga voor. Hulle is inheems aan Noorweë, Swede, Finland, Rusland, Mongolië, Kazachstan en China. Hulle is hoofsaaklik standvoëls wat dus heeljaar in een gebied bly. Die spesie het agt subspesies: P. i. infaustus: Skandinawië en Noordwes-Rusland.